ທ່ານໂອບາມາກ່າວຄໍາປາໄສ ຕໍ່ລັດຖະສະພາອັງກິດ
ຄາດວ່າ ທ່ານໂອບາມາຈະເວົ້າເຖິງ ສາຍພົວພັນລະຫວ່າງ ສະຫະລັດແລະຢູໂຣບ ໃນຄໍາປາໄສຕໍ່ລັດຖະສະພາອັງກິດ ໃນມື້ນີ້.
ປະທານາທິບໍດີບາຣັກໂອບາມາແຫ່ງສະຫະລັດໄດ້ພົບປະກັບນາຍົກລັດຖະມົນຕີ David Cameron ຂອງອັງກິດທີ່ກຸງລອນດອນໃນວັນພຸດມື້ນີ້ ແລະຫຼັງຈາກນັ້ນທ່ານຈະໄປກ່າວປາໄສຕໍ່ລັດຖະສະພາ ທີ່ຄາດກັນວ່າທ່ານຈະເພ່ງເລັງໃສ່ສາຍພົວພັນລະຫວ່າງສະຫະລັດແລະຢູໂຣບ ມີການຄາດກັນໄວ້ວ່າ ທ່ານໂອບາມາແລະທ່ານ Cameron ຈະໂອ້ລົມສົນທະນາກັນເລື້ອງ ຊ່ອງທາງຕ່າງໆທີ່ສະຫະລັດແລະອັງກິດສາມາດຊ່ອຍເຫລືອພວກກະບົດຕໍ່ຕ້ານທ່ານກາດ ດາຟີໃນລີເບຍໄດ້ແລະຫາວິທີໃດດີທີ່ສຸດເພື່ອໃຫ້ການຊ່ອຍເຫລືອໃນການສົ່ງເສີມລະບອບ ປະຊາທິປະໄຕໃນເອຈິບແລະໃນຕູນີເຊຍນັ້ນ ໃນການກ່າວປາໄສຕໍ່ທັງສອງສະພາອັງກິດນັ້ນ ຄາດວ່າທ່ານໂອບາມາຈະເວົ້າວ່າສະຫະລັດແລະຢູໂຣບຈະຕ້ອງຮ່ວມກັນຫລິ້ນບົດບາດນໍາພາໃນການຮັກສາຄວາມປອດໄພຂອງໂລກນັ້ນ ຄໍາປາໄສຂອງທ່ານໂອບາມາມີຂຶ້ນໃນເວລາພຽງ 1 ມື້ກ່ອນກອງປະຊຸມສຸດຍອດຂອງກຸ່ມ G-8 ຫລື 8 ປະເທດຈະເລີນດ້ານອຸດສາຫະກໍາຂອງໂລກທີ່ເມືອງ Deauville ຂອງຝຣັ່ງ ບ່ອນທີ່ທ່ານຈະໄປພົບປະກັບພວກຜູ້ນໍາ ຈາກປະເທດຈະເລີນອຸດສາຫະກໍາອື່ນໆນັ້ນ ໃນວັນອັງຄານວານນີ້ ປະທານາທິບໍດີສະຫະລັດແລະພະລາຊີນີ Elizabeth ແຫ່ງອັງກິດໄດ້ ສະເໜີດື່ມເຫລົ້າອວຍພອນ ຕໍ່ມິດຕະພາບລະຫວ່າງອັງກິດອະເມຣິກັນ ໃນລະຫວ່າງງານລ້ຽງ ອາຫານຄໍ່າຢ່າງຫລູຫລາທີ່ພະລາດຊະວັງ Buckingham ນັ້ນ